**Stolica**

Stolica je najbolji uzorak za dokazivanje uzročnika infekcija probavnog sustava: bakterijskog,

virusnog ili parazitološkog porijekla. Obrađuje se iz kliničkih (sumnja na crijevnu infekciju) ili epidemioloških razloga (kliconoštvo). Nije adekvatan uzorak za rutinsku mikološku pretragu, ali se može obraditi kod imunosuprimiranih pacijenata i kod kroničnih upalnih bolesti probavnog sustava.

Optimalnim uzorkom za mikrobiološke pretrage kod infektivne dijareje smatra se svježi uzorak

dijarealne stolice. Uzorkovati je potrebno čim prije nakon pojave simptoma jer se količina patogena s vremenom smanjuje. Kod odraslih je osoba jedna stolica dovoljna za detekciju većine bakterijskih patogena, no slanjem drugog uzorka osjetljivost povećava se za 20 %. Slanje dva uzorka je dovoljno za detekciju >98 % bakterijskih patogena. Kod djece se u prvom uzorku detektira 98 % enteropatogena.

POSTUPAK:

* Uzorak stolice je optimalno uzeti u prva 72 sata od početka simptoma bolesti,
* uzorak stolice se treba dati u čistu, suhu, noćnu posudu ili posudu stavljenu na toalet za tu prigodu (plastična kutija za hranu ili papir tj. plastična folija stavljena na toalet) iz koje se prebacuje u posudu s čepom iz kojeg ne može curiti sadržaj,
* potrebno je prebaciti minimalno 5 ml proljevaste ili 1-2 g formirane stolice (veličine lješnjaka),
* posuda se stavlja u zatvorenu plastičnu vrećicu.
* uzorak je potrebno unutar 2 sata dostaviti u laboratorij ili do dostave čuvati na +4°C.

NAPOMENA:

* Ako je poslano više od jednog uzorka, oni moraju biti uzeti različitog dana.
* Obavezno je pranje ruku prije i poslije uzimanja uzorka.
* Uzorak je neadekvatan ako u posudi ima ostatka sapuna, deterdženta ili dezinficijensa.
* WC papir ne koristiti za uzimanje stolice jer neki imaju barijeve soli koje inhibiraju rast pojedinih uzročnika.
* Stolica za mikrobiološku analizu ne smije biti pomiješana s urinom.
* Kod sumnje na akutni proljev izazvan antibiotskom terapijom određuju se antigen i toksini A/B za *Clostridioides difficile* i ne preporuča se testiranje formirane stolice.
* Pretraga na antigen *Helicobacter pylori* vrši se iz uzorka svježe stolice. Preporuča se raditi test 2 tjedna po završetku antibiotske terapije i terapije inhibitorima protonske pumpe, kako bi se izbjegli lažno negativni nalazi.
* Za pretrage na viruse preporučuje se uzorak stolice testirati u prva tri dana od pojave simptoma jer je tada izlučivanje virusa najveće. Stolica koja se šalje u laboratorij mora biti svježa.